બા એમની ઉંમરની બીજી સ્ત્રીઓની જેમ રોજ મંદિરે જવું કે પ્રભુસેવા ને પૂજાપાઠમાં બહુ સમય વિતાવતાં નહીં. મેં એમને ક્યારેય ભગવાનની માળા ફેરવતાં કે ભગવાનના પાઠ વાંચતાં નથી જોયાં. એ તો એમ જ કહેતાં કે, ‘મારે મન કુટુંબની સેવા એ જ પ્રભુસેવા છે.’ બા શ્રાદ્ધ કે ક્રિયાકાંડમાં બિલકુલ માનતાં નહીં. અમને પણ કહેતાં કે, ‘મારા મૃત્યુ પછી બારમું-તેરમું કે શ્રાદ્ધ કે બીજી કોઈ વિધિ કરતા નહીં.’ મારી દીકરી બાની જેમ જ નીડર અને ચોકસાઈપૂર્વક કામ કરે. કોઈ પણ વસ્તુ ગમે તેમ નહીં ચલાવી લે. બધું એકદમ ચોખ્ખું જોઈએ. એને જોઈને ક્યારેક કોઈ જ્યારે ટકોર કરે છે કે, ‘એના પર તો કૈલાસબાનો બરોબર હાથ ફર્યો છે.’ ત્યારે મનોમન મારા પતિ અને હું ખુશી અને ગર્વની લાગણી અનુભવીએ છીએ.